Kinders is baie belangrik. Navorsing het ons geleer dat die grootste persentasie van Christene in die laerskool tot bekering kom. Die groei en die toekoms van die Christelike geloof lê by ons kinders.
Aucklandpark Teologiese Seminarium (ATS) het in 2002 'n groep teoloë en opvoedkundiges byeengebring om 'n sondagskoolprogram te beplan en te ontwikkel. Die opdrag aan die span skrywers was om ’n program te ontwikkel wat ons kinders van vroeg af reeds kan voorberei om selfstandige Christene te word, wat die Bybel ken en lief is vir die Bybel.
Die program is ‘n volledige hulpmiddel vir ouers, sondagskoolonderwysers en/of onderwysers wat op ’n gestruktureerde wyse kinders geestelik wil ontwikkel. Dit bestaan uit weeklikse lesse vir graad 0 tot en met graad 7 leerders.
Die program verseker dat die leerders aktief betrek word by die les en dat die aanbieder in staat is om elke week 'n stimulerende en goed deurdagte program aan te bied.
In die module word gekyk na die skeppingsverhaal, die mens se verantwoordelikheid teenoor die skepping en God se betrokkenheid by die mens. Die waarheid van God as Skepper van die heelal word vandag geweldig aangeval. Die program poog om op ’n verantwoordelike wyse ons kinders paraat te maak vir hierdie aanslag.
Lewensvaardighede word uitgebou deur lesse wat handel oor kreatiwiteit, probleemoplossing, omgewingsbewaring, sosiale verantwoordelikheid, weerbaarheid en die ontdekking van 'n eie lewensdoel.
Christen feeste wat in die eerste semester van die jaar bespreek word is Paasfees en Pinksterfees. Ons wil graag hê dat ons kinders moet ervaar dat hulle deel is van 'n groot liggaam wat dwarsoor die wêreld is en wat belangrike feeste saam vier.
* Die Paasfees en Pinkster lesse is nie genommer nie want Paasfees en Pinkster vind elke jaar op ander dae plaas; dit word bepaal deur die stand van die maan. U rangskik dus die lesse in die kalender soos wat dit u sondagskoolprogram pas. Paasfees moet egter so na as moontlik aan Paasfees aangebied word, verkieslik voor die skole vir die vakansie sluit.